Kinders wil eerder Spider-Man as president hêSpider-Man Foto: moviepilot.com Suid-Afrikaanse kinders sou verkies om ŉ fiktiewe karakter soos Spider-Man te hê as president, eerder as president Jacob Zuma, volgens ŉ opname wat Dinsdag vrygestel is. Volgens die webwerf Parent24 se kinderopname het 38% van kinders aangedui dat hulle graag eerder dié superheld verkies. Tinkerbell van Peter Pan was tweede met 31% en Spongebob Squarepants het 17% van die stemme gekry. Werklike persone het maar swak gevaar en oudpresident Nelson Mandela het 8% ontvang en die Kanadese popster Justin Bieber het 5% van die stemme gekry. Niemand het vir Zuma of Lady Gaga gestem nie. Parent24 het in ŉ verklaring gesê 2 700 kinders en hul ouers uit nege provinsies het aan die opname deelgeneem. Die kinders is tussen een en nege jaar oud. Die ouers het die opnames namens hul kinders aanlyn ingevul. “Die uitslag is interessant,” het Scott Dunlop, redakteur van Parent24, gesê. “Die diverse reaksies het ons ŉ kykie gegee in die huise van Suid-Afrikaanse ouers en interessante, snaakse en eienaardige inligting aan die lig gebring.” Altesaam 16% van kinders vloek, en 32% gebruik die f-woord. Altesaam 41% van ouers reken dit is die beste vorm van straf om met ŉ kind te redeneer en 30% verkies “ŉ hou op die boud”. Catherine Radloff, opvoedkundige sielkundige, het in ŉ verklaring gesê die 30%-syfer vir lyfstraf is kommerwekkend. “Verskeie studies het bevind dat lyfstraf die risiko van langdurige negatiewe ontwikkelingsuitkomste verhoog,” het sy gesê. “Dit stel ŉ slegte voorbeeld van hoe om sterk emosies te hanteer. Dit kan kinders ook aanmoedig om te jok oor hul gevoelens of om dit weg te steek om te verhoed dat hulle pak kry. Dit kan aanleiding gee tot ŉ kwaai kind wat ŉ wrok koester.” Broccoli is die mees gehate groente en het 35% van die stemme hiervoor gekry. Altesaam 62% van kinders eet tot drie keer per week kitskos. “Groente, aanbieding en verskeidenheid is die sleutel wanneer mens vir jou kinders kosgee,” het Cara Van Heyningen, voedingsterapeut en gesondheidscoach, gesê. “Hoe groter verskeidenheid van gesonde kos beskikbaar is, hoe groter is die kans dat die kind die regte keuse sal uitoefen.” Volgens die opname het 23% van kinders hul eie selfone of tabletrekenaars en 75% help met huishoudelike takies. 43% van ouers wil graag hê hul kinders moet dokters word en 29% voel hul kinders moet ingenieurs word. Slegs 1% van ouers reken hul kinders moet die politieke arena betree.